钦定古今图书集成/方舆汇编/职方典/第1132卷 > 《重修汉阳府学记》王纪
## 钦定古今图书集成/方舆汇编/职方典/第1132卷 > 《重修汉阳府学记》王纪

弘治壬子冬，纪拜湖南提学之命，明年春始莅任。是
夏巡汉阳，循故事谒先圣庙，谛观庙庑，堂斋号馔诸
屋，日就圮坏，规模且狭隘，非所以妥神灵、育人才地
也。议欲重修署学事。训导曾谦、牛祯等且请于钦差
御史洪洞韩文公、洛川田君𣽂，二君子惓惓以作兴
学校为心，宪长莆田林君俊又从而赞之，皆允其请。
发公帑白金若干，为木植灰石砖瓦工匠之费。知府
秦阳张锐欣然从事。未几，锐官满去，命安陆州学正
林启董其役。又明年甲寅，扶风张文质来视府事，为
之益力。委训导李洪、诸生赵亢、柳中伦、陈玨、彭楚豪、
耆民任政舒凤分理其事而稽其成。集材鸠工，先圣
庙，次明伦堂，次两庑斋，又其次号馔庖溷及诸廨宇，
腐者易之，脱者整之，狭隘者拓之，规制焕然，过旧观
远甚。郡之旄倪聿观厥成，皆啧啧叹曰：“百年之废，一
朝而复，上之人所以化揉吾人者，德何厚也。”曾谦具
颠末，偕教授聂球等请记。按《汉阳志》，儒学在郡城凤
栖山之阳，创自宋庆历中，我朝洪武初鼎建焉。正统
癸亥，革汉阳县学并入之。成化戊戌，知府何淡修葺之，始备师生之数视各郡，其间废而修者屡矣，虽莫
之悉，大抵皆不能及今日也。呜呼！圣贤道在万世，固
不系于学之修与否。然百工居肆以成其事，士子非
学何以精其业哉？纪剪薄被命，恒惧弗称，寝食靡宁。
语寮采曰：“环视吾之中，无可足以称学政陶范俊髦
者。况湖南隶地甚广，学校甚多，惟勤以补拙，乃冲暑
毒，冒风雪，昼夜兼程，期月馀。荒州僻邑，巡历粗遍，凡
学校倾坏，辄命有司修之。”韩公察其无他请，辄报许。
兹学已告成，而桂阳、夷陵等州，蕲水、武昌、大冶、黄冈、
蒲圻、平江、郧西等县学，或迁或拓或修，皆渐就绪。士
习虽未丕变，假以二三年一再巡历而督责之，或庶
几矣。第衰病迫人，归志已决，固因请纪书于贞石，以
俟后之君子共成之。如曰：“我躬不阅，遑恤我后”，则吾
岂敢？谨记。